b'\n_START_ARTICLE_\nHemudu kultuur\n_START_PARAGRAPH_\nHemudu kultuur (hiina keeles \xe6\xb2\xb3\xe5\xa7\x86\xe6\xb8\xa1\xe6\x96\x87\xe5\x8c\x96) oli neoliitiline arheoloogiline kultuur Hiinas._NEWLINE_See tekkis umbes 7000 eKr ja selle \xc3\xb5itseaeg oli umbes 5200\xe2\x80\x934500 eKr. Teised allikad dateerivad Hemudu kultuuri ajavahemikku umbes 5050\xe2\x80\x933350 eKr._NEWLINE_Selle kultuuri j\xc3\xa4\xc3\xa4nuseid leiti esimest korda 1973. aastal Hemudu k\xc3\xbclast 22 km Ningbost loodes. Alates maist 1993 tegutseb seal Hemudu Leiukoha Muuseum, mis n\xc3\xa4itab v\xc3\xa4ljakaevamiste k\xc3\xb5ige t\xc3\xa4htsamaid leide. Muuseumi juurde kuulub ka vaba\xc3\xb5huala Hemudu kultuuri iseloomulike hoonete j\xc3\xa4ljendustega. Hemudu leiukoht ja Hemudu Leiukoha Muuseum (29\xc2\xb057\'51" N, 121\xc2\xb020\'40" E) asuvad Zhejiangi provintsi p\xc3\xb5hjaosas Yuyao Shi maakonna \xc3\xb5igustega linnas Hangzhou lahest l\xc3\xb5unas 120 km Shanghaist l\xc3\xb5una pool Hemudu suurvallas. Teised leiukohad on Ningboshi allprovintsilinna Jiangbei linnarajoonis asuvas Fujiashanis, Tianluoshanis ja Zhoushani saartel. Olulised Hemudu kultuuri kogud on ka Zhejiangi Provintsimuuseumis._NEWLINE_Hemudu kultuur oli ka \xc3\xbcks esimese kultuure, mis tegeles m\xc3\xa4rgriisikasvatuse, laki hankimise ja t\xc3\xb6\xc3\xb6tlemisega ning siidiussikasvatusega. Peale selle p\xc3\xa4rineb sealt ka \xc3\xbcks esimesi keedetud riisi leide. Peale riisikasvatuse peeti vesip\xc3\xbchvleid, sigu ja koeri. Peale selle tegeleti kalap\xc3\xbc\xc3\xbcgi, k\xc3\xbcttimise ja korilusega. _NEWLINE_Valmistati palju luust esemeid, n\xc3\xa4iteks tehti k\xc3\xb5plaid loomade abaluudest. Hemudust leitud linnuluust fl\xc3\xb6\xc3\xb6did sarnanevad t\xc3\xa4nap\xc3\xa4eva bambusfl\xc3\xb6\xc3\xb6tidega (dizi). Peale selle valmistati poleeritud, ornamentidega (n\xc3\xb6\xc3\xb6rornament ja figuratiivne ornament: taime- ja linnumotiivid) kaunistatud keraamikat ning lakitud kausse ja puust karikaid. T\xc3\xb6\xc3\xb6deldi ka elevandiluud ning kaunistati seda f\xc3\xb6\xc3\xb6niksite kujutistega. Savianumad olid erinevalt Majiabangi kultuuri (4750\xe2\x80\x933700 eKr) pruunidest anumatest tavaliselt mustaks v\xc3\xa4rvitud. Need kultuurid kooseksisteerisid umbes 1000 aasta v\xc3\xa4ltel ja m\xc3\xb5jutasid teineteist, kuid j\xc3\xa4id siiski erinevateks. _NEWLINE_Kavandati puust elumaju ja need rajati vee \xc3\xa4\xc3\xa4rde vaiade peale. Tuntud olid ka nelinurksed seest puiduga kaetud kaevud. On leitud ka aere ning savilaevade j\xc3\xa4\xc3\xa4nuseid. T\xc3\xb5en\xc3\xa4oliselt Yaojiangi j\xc3\xb5e \xc3\xbcleujutuste, v\xc3\xb5ib-olla ka voolus\xc3\xa4ngi muutumise t\xc3\xb5ttu r\xc3\xa4ndasid Hemudu kultuuri kandjad mujale. _NEWLINE_Hemudu leiukoht (\xe6\xb2\xb3\xe5\xa7\x86\xe6\xb8\xa1\xe9\x81\x97\xe5\x9d\x80) on alates 1982. aastast Hiina Rahvavabariigi m\xc3\xa4lestiste nimekirjas.'